«ЩIэныгъэ школым и къызэгъэпэщакIуэ» Шурдым Гъэзэлий
ЩIДАА-м и академик, Урысей Федерацэм цIыхухэм щIэныгъэ нэхъыщхьэ егъэгъуэтынымкIэ щIыхь зиIэ и лэжьакIуэ, Къэбэрдей-Балъкъэр Республикэм щIэныгъэмкIэ щIыхь зиIэ и лэжьакIуэ, РАЕН-м и член-корреспондент, КъБКъУ-м Химиемрэ биологиемкIэ и институтым неограническэ, физическэ химиемкIэ и кафедрэм илъэс куэдкIэ и унафэщIу щыта, химие щIэныгъэм я доктор, профессор Шурдым Гъэзэлий Къасбот и къуэр лъэпкъ щIэныгъэм и зыужьыныгъэм хэлъхьэныгъэшхуэ хуэзыщIхэм ящыщщ.
Иужьрей илъэсхэм итхауэ щIэныгъэ журнал цIэрыIуэхэм къытехуащ щIэныгъэ-къэхутэныгъэ лэжьыгъэу 17, егъэджэныгъэмкIэ методикэ дэIэпыкъуныгъэу къагъэсэбэпынуи 6 и Iэдакъэ къыщIэкIащ.
Емызэшыжу иригъэкIуэкI лэжьыгъэм папщIэ ЕстествознаниемкIэ Урысейпсо Академием и Президиумым и унафэкIэ Шурдым Гъэзэлий иджыблагъэ «ЩIэныгъэ школым и къызэгъэпэщакIуэ» цIэ лъапIэр къыфIащащ. Апхуэдэуи РАЕН-р къызэрыунэхурэ илъэс 20 щрикъум ирихьэлIэу «PRIMUS INTER PARES» (Зыхуэдэхэм я нэхъыфI) орденыр къыхуагъэфэщащ.
КъэхутакIуэ емызэшым ехъулIэныгъэщIэхэр и куэду псэуну ди гуапэщ.
ХЬЭРЭДУРЭ Аллэ.
